Carcaixent nomenarà a Paco Muñoz i José María Boquera fills adoptiu i predilecte de la ciutat
22 de novembre de 2021

Carcaixent

L’Ajuntament de Carcaixent ha iniciat els expedients per a reconèixer al cantant Paco Muñoz i al jurista José María Boquera com fill adoptiu i fill predilecte respectivament del municipi. Està previst que la proposta es formalitze en el ple ordinari del mes de novembre que se celebrarà el proper dimecres 24.

El Reglament Municipal per a la concessió d’honors i distincions preveu la possibilitat de concedir reconeixements a persones o entitats en atenció a les meritacions, circumstàncies singulars o qualitats que puguen concórrer en eixes persones o entitats.

Paco Muñoz (València, 1939), és intèrpret, compositor de cançons, escriptor i activista cultural que sempre ha tingut una vinculació molt estreta amb la comarca de la Ribera i amb Carcaixent en especial, on va viure de xicotet. Sempre ha mostrat un ferm compromís amb la cultura i les tradicions valencianes i les seues cançons han sigut la banda sonora de diverses generacions.

José Maria Boquera Oliver (Carcaixent, 1929), té una notable trajectòria en el món jurídic i acadèmic, sent a més col·laborador actiu en projectes locals de tota índole educativa, social i d’assessorament jurídic. És professor Honorari de la Universitat de Mendoza (Argentina) i Emèrit de la Universitat de València i Corresponent de la Reial Acadèmia de Jurisprudència i Legislació.

Paco Salom, alcalde de Carcaixent, ha explicat que ja ha traslladat tant a Muñoz com a Boquera l’inici del procediment, “considerem que estem davant de trajectòries brillants on cadascú en el seu camp ha destacat a diferents nivells però amb una cosa en comú, l’estima per Carcaixent, per la seua gent i per la voluntat de contribuir amb la vida social, cultural i política del nostre poble des de l’atruisme, i això és el que volem reconèxer-los de forma pública i oficial”. L’alcalde ha explicat que, formalitzat el procediment en el ple se se celebrarà un acte públic per lliurar-los el títol i rebre el reconeixement de tota la ciutadania.

Paco Muñoz i Ortiz

Paco Muñoz és un cantant valencià de vocació tardana, que va començar a cantar animat per Ovidi Montllor i és molt popular per la seua especial dedicació a la cançó infantil. Nascut a València el 5 de gener de 1939, Francesc Muñoz i Martínez sempre ha estat molt relacionat amb la comarca de la Ribera i amb Carcaixent en concret. De xiquet, va viure a Carcaixent ja que son tio, Francisco Martínez Ortiz, era rector parroquial i va estudiar l’educació primària en la ciutat. Encara conserva moltes amistats d’esta època.

Riberenc d’adopció, viu a Real (Ribera Alta) des de fa molts anys. Va començar estudis de seminarista influït pel tio rector de Carcaixent; primerament estigué de diacà a Bocairent i, en acabant, a Montserrat, pobles amb els quals guarda encara molta relació; en faltar sa mare va deixar el sacerdoci i, alhora que treballava de mecànic de cotxes, va estar donant classes de religió i d'història de la música als Escolapis de València.

L'any 1975 va començar a actuar en les associacions veïnals de València, on tocava cançons d'Aute, Llach o Serrat acompanyat d'una guitarra; la seua presentació oficial tingué lloc al Teatre Micalet el 4 de novembre de 1976. El seu primer disc, La llibertat la picaren, aparegué a l'any següent amb un pròleg de Toni Mestre, co-autor de la lletra de la cançó Què vos passa, valencians?

L'any 1984 va debutar davant el públic infantil d'un festival de teatre als Jardins de Vivers de València, fet que li va donar l'oportunitat de convertir-se en l'únic cantant valencià dedicat quasi exclusivament a la cançó infantil. La seua producció infantil, elogiada per Joan Fuster, comprèn una desena d’àlbums amb el títol genèric de Paco Muñoz canta per als xiquets recopilats més tard en tres compactes i, en acabant, un últim àlbum amb noves cançons publicat l'any 2008.

Ha actuat en nombroses edicions de les Trobades d’Escoles en Valencià. I ha tingut nombrosos reconeixements. Entre d’altres,l 'any 2001 va rebre un homenatge a Quart de Poblet de les Trobades d'Escoles en Valencià i el premi Ovidi Montllor atorgat pel Bloc de Progrés Jaume I de l'Alcúdia. L'any 2006, l'ajuntament de Montserrat li dedicà un carrer al costat dels d'Ovidi i Josep Renau. L'any 2006 declarà que deixaria els escenaris amb l'edició de La meua terra, presentat el 15 de setembre a Montserrat, però que continuaria cantant per al públic infantil, a l'any següent va rebre el Micalet d'Honor a València i el premi de la Fundació Sant Jordi d'Escoles valencians al monestir de Santa Maria de la Valldigna. També el 2008 la medalla d’or de la vila de Bocairent.

L’Institut de Carcaixent li va concedir el primer «Guardó Arabista Ribera» per tota la seua trajectòria. L’acte va tindre lloc el 15 de maig de 2009 en el mateix institut; pel matí, l’entrega del guardó va comptar amb la presència de tota la comunitat educativa de Carcaixent, de representants institucionals i un gran nombre d’amistats personals.